b"\n_START_ARTICLE_\nPrincipat de Samos\n_START_PARAGRAPH_\nEl principat de Samos fou un estat aut\xc3\xb2nom sota sobirania otomana establert a l'illa de Samos el 1835 i que va existir fins al 1913._NEWLINE_El 1830 Samos fou reconeguda a Turquia, per\xc3\xb2 com que l'hostilitat contra els otomans va romandre a l'illa, el 1835 es va crear el beilicat de Samos, governat per un fanariota grec de nom Esteve Vog\xc3\xb2ridis, que residia a Constantinoble, amb el t\xc3\xadtol de pr\xc3\xadncep de Samos (un governador pel seu compte residia a l'illa)._NEWLINE_La seva bandera era la creu blanca sobre fons blau i vermell (el vermell marcava la depend\xc3\xa8ncia de la Porta otomana). L'illa havia de pagar un tribut anyal. El cap del poder executiu era el pr\xc3\xadncep assistit per un senat de quatre membres elegit entre els vuit candidats anomenats pels quatre districtes de l'illa (Vathy, Chora o Samos, Marathocumbo i Carlovasi); el poder legislatiu estava en mans d'una cambra de 36 diputats presidida pel metropolit\xc3\xa0 grec ortodox. La capital es va establir a Vathy."